Polisiehoë vas ná sy glo met gevlekte geld wou dobbelArgieffoto. ŉ Noordwes-polisiebevelvoerder is deur die Valke op aanklag van diefstal in hegtenis geneem. Kapt. Paul Ramaloko, polisiewoordvoerder, het Donderdag gesê die 45-jarige verdagte wat die bevelvoerder is van die speurdienste van die Brits-polisiestasie,het na bewering gevlekte geld uit die polisie se kluis gesteel terwyl sy aan diens was. Sy het glo daarna probeer om die geld by ŉ casino in Rustenburg te gebruik. Die verdagte het reeds in die Mokgwase-landdroshof verskyn waar haar saak tot 26 Januarie uitgestel is. Sy is op borgtog van R2 000 vrygelaat. Ramaloka het gesê dat interne tugstappe ook teen die bevelvoerder gedoen word. Genl.maj. Jacob Tsumane, waarnemende polisiekommissaris in Noordwes, het Donderdag gesê dat die polisie nie bestuurders kan bekostig wat onder verdenking is nie.